Perussuomalaisten kansanedustaja Mika Niikko ei ole tyytyväinen viestintäministeri Pia Viitasen (sd.) vastaukseen Ylen esittämää seksuaalikasvatusohjelmaa koskevaan kysymykseensä.

Viitanen antoi vastauksen Niikon kirjalliseen kysymykseen. Viitasen mukaan Mediakasvatus- ja kuvaohjelmakeskus on luokitellut Love, Milla -ohjelman sopivaksi sisällöksi 7-vuotiaille lapsille.

Kesällä Ylen Summeri-ohjelmassa esitettiin Love, Millan jakso, joka on otsikoitu ”Penisseikkailu”. Neljän minuutin mittaisessa ohjelmassa käsitellään poikien masturbaatiota.

Niikon mukaan masturbaatiojakso on omiaan aiheuttamaan ahdistusta ”seksuaalisävytteisen” sisällön vuoksi. Niikko kertoo saaneensa yhteydenottoja vanhemmilta.

Viitasen mukaan Mediakasvatus- ja kuvaohjelmakeskus on tehnyt ratkaisunsa lain puitteissa ja ohjelma on seitsenvuotiaille sopivaa sisältöä.

- Ministeri Viitasen vastaus on vastuun pakoilua, sillä se on ristiriidassa hallituksen tavoitteen kanssa, jonka mukaan lapsille pyritään luomaan turvallinen mediaympäristö. Lisäksi vastaus vetää YLE:n hallintoneuvostolta maton alta, sillä ministerin mielestä se ei voi ottaa kantaa yksittäisen ohjelman sisältöön, Niikko kirjoittaa Uuden Suomen Puheenvuorossa.

Niikko toivoo, että hallitus puuttuisi aktiivisemmin Yleisradion esittämään sisältöön.

- Missä on se taho, joka puuttuu verovaroin toimivan YLE:n ohjelmatuotantoon, jos se on ristiriidassa hallituksen tavoitteiden ja YLE-veroa maksavien vanhempien kasvatusvastuun kanssa? Nyt vastuu jää yksittäisen kuvaohjelmaluokittelijan harteille, ja poliittiset päättäjät jätetään asiassa ulkopuolisiksi.

Yleisradion toimintaa ohjaa hallintoneuvosto, jonka jäsenet valitsee eduskunta. Niikko ei kuulu Ylen hallintoneuvostoon.